Informatīvais ziņojums

“Par Eiropas Savienības Vispārējo lietu padomes 2017. gada 16. maija sanāksmē izskatāmajiem jautājumiem”

**1. Eiropas Savienības Ministru padomes sanāksmes darba kārtība**

2017. gada 16. maijā Briselē notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. VLP darba kārtībā ir iekļauti šādi jautājumi:

1. 2017. gada 22.-23. jūnija Eiropadomes sagatavošana: izvērstā darba kārtība;
2. 2017. gada 9. marta Eiropadomes secinājumi;
3. Eiropas Komisijas sniegta informācija par tās turpmāko darbu saistībā ar “Balto grāmatu” par ES nākotni.
4. **2017. gada 22.-23. jūnija Eiropadomes sagatavošana: izvērstā darba kārtība**

VLP sanāksmē dalībvalstis tiks iepazīstinātas ar 22.-23. jūnija Eiropadomes darba kārtības projektu. Informatīvā ziņojuma iesniegšanas brīdī Eiropadomes izvērstā darba kārtība vēl nav pieejama.

Sagaidāms, ka ekonomisko jautājumu blokā Eiropadome izvērtēs Vienotā tirgus stratēģiju (Digitālā vienotā tirgus, Kapitāla tirgu savienības, Enerģētikas savienības un Vienotā tirgus) ieviešanu. Noslēdzot kārtējo Eiropas semestri jeb ikgadējo ekonomikas politikas koordinācijas ciklu, Eiropadome apstiprinās integrētās specifiskās rekomendācijas ES dalībvalstīm. Tāpat sagaidāms, ka valstu un valdību vadītāji atgriezīsies pie paveiktā migrācijas jomā, pievēršoties kā migrācijas ārējiem, tā iekšējiem aspektiem. Ņemot vērā, ka šā gada 9. marta Eiropadomē valstu un valdību vadītāji vienojās jūnijā atgriezties pie ārējās drošības un aizsardzības jautājuma, sagaidāms, ka tiks izvērtēts paveiktais šajā jomā un sniegtas tālākās stratēģiskās vadlīnijas. Eiropadome varētu pievērsties atsevišķiem ārlietu jautājumiem.

1. **2017. gada 9. marta Eiropadomes secinājumi**

VLP diskutēs par 9. marta Eiropadomē pieņemto lēmumu īstenošanu.

**Nodarbinātība, izaugsme un konkurētspēja**

*Vienotais tirgus*

Marta Eiropadomē valstu un valdību vadītāji vērsa uzmanību uz labi funkcionējoša Vienotā tirgus un tā četru brīvību nozīmi nodarbinātības, izaugsmes un konkurētspējas veicināšanā. Tika uzsvērta Digitālā vienotā tirgus īstenošana atbilstoši iepriekš noteiktajiem termiņiem. Tāpat Eiropadome norādīja, ka nepieciešama konkrēta rīcība, lai nodrošinātu spēcīgu un konkurētspējīgu rūpniecisko bāzi, pilnībā funkcionējošu un savstarpēji savienotu enerģijas tirgu un plaukstošu pakalpojumu nozari. Eiropadome apņēmās jūnijā izvērtēt paveikto, lai līdz 2018. gadam pabeigtu un īstenotu dažādās vienotā tirgus stratēģijas.

Digitālā vienotā tirgus stratēģijas īstenošanā vistuvākajā laikā plānots uzsākt sarunas starp ES Padomi (turpmāk – Padome) un Eiropas Parlamentu (turpmāk – EP) par ģeobloķēšanas priekšlikumu, kura mērķis ir novērst, ka patērētāji tiek diskriminēti cenu, tirdzniecības vai maksājumu nosacījumu pieejamības ziņā, ja vien tam nav objektīva pamata. Padomē turpinājies darbs pie mandāta sarunām ar EP par priekšlikumu par bezvadu interneta pieejamību ikvienam iedzīvotājam (WIFI4EU). Ekspertu līmenī turpinās darbs pie priekšlikuma par vienlīdzīgiem nosacījumiem starp tradicionālajiem pasta pakalpojumu sniedzējiem un citiem pasta tirgus dalībniekiem (eksprespasti, kurjerpasti), lai jūnija Transporta, telekomunikāciju un enerģētikas padomē panāktu vispārējo pieeju. Ekspertu līmenī aktīvi turpinājies darbs arī pie Audiovizuālo mediju pakalpojumu direktīvas pārskata, lai vēl Maltas prezidentūras laikā vienotos par Padomes nostāju. Tā mērķis ir nodrošināt audiovizuālo pakalpojumu regulējuma pielāgošanu tehnoloģiju radītajām izmaiņām, kā arī nodrošināt dalībvalstīm un regulētājiestādēm skaidru un efektīvu darbības ietvaru. Eiropas Komisija (turpmāk – EK) turpina strukturētos dialogus ar dalībvalstīm par brīvas datu plūsmas iniciatīvu.

Enerģētikas savienības ietvaros ekspertu līmenī turpinās darbs pie apjomīgās “Tīra enerģija visiem Eiropas iedzīvotājiem” pakotnes, kas ietver vairākus tiesību aktu priekšlikumus energoefektivitātes uzlabošanai, atjaunojamo energoresursu izmantošanas uzlabošanai, elektrības piegāžu drošības veicināšanai un Enerģētikas savienības pārvaldībai. Š. g. 22. martā EP un Padome panāca vienošanos par Energoefektivitātes marķējuma satvara regulu, kas paredz patērētājiem saprotamāku energomarķējuma skalas maiņu, tirgus uzraudzības procedūras stiprināšanu un visaptverošas produktu datubāzes izveidošanu. Savukārt 26. aprīlī EP un Padome panāca vienošanos par Dabasgāzes piegādes drošuma regulas pārskata priekšlikumu, kura mērķis ir nodrošināt, ka visas dalībvalstis izstrādā atbilstošus instrumentus, lai sagatavotos un pārvaldītu dabasgāzes iztrūkuma ietekmi, ko rada dabasgāzes piegādes traucējumi vai ļoti liels pieprasījums, kā arī gāzes uzņēmumiem uzliek par pienākumu informēt par saviem ilgtermiņa līgumiem attiecībā uz gāzes piegādēm.

Klimata jomā turpinās sarunas starp EP un Padomi par ES Emisijas kvotu tirdzniecības sistēmas (turpmāk – ETS) reformu, lai nodrošinātu labu un efektīvu sistēmas funkcionēšanu, tādējādi stimulējot iniciatīvas investīcijām oglekļa mazietilpīgā ekonomikā. Turpinājies darbs arī pie Padomes nostājas saistību pārdales lēmumam ETS neietvertajām nozarēm un zemes izmantošanas, zemes izmantošanas maiņas, mežsaimniecības priekšlikumiem.

Pakalpojumu sektorā turpinājies darbs pie EK š. g. janvārī publicētās Pakalpojumu pakotnes izvērtēšanas, kuras mērķis ir uzlabot pakalpojumu tirgus funkcionēšanu. Š.g. maijā EK nāca klajā arī ar Atbilstības un atbalsta pakotni, kuras mērķis ir uzlabot atbilstību un praktisko darbību ES Vienotajā tirgū. Vienlaikus Padomē turpinās darbs pie Darbinieku nosūtīšanas direktīvas pārskata.

Kapitāla tirgu savienības attīstības ietvaros turpinājies darbs, lai panāku vienošanos starp Padomi un EP par priekšlikumiem vērtspapīrošanas vienkāršošanai, pārredzamības uzlabošanai un standartizēšanai.

*Tirdzniecība*

Marta Eiropadomē valstu un valdību vadītāji norādīja, ka tirdzniecība joprojām ir viens no visspēcīgākajiem izaugsmes dzinuļiem, kas uztur miljoniem darbvietu un veicina labklājību. Tika apliecināta apņēmība virzīt uz priekšu visas notiekošās sarunas par brīvās tirdzniecības nolīgumiem. Eiropadome aicināja ātri pieņemt tiesību aktu priekšlikumus, lai nodrošinātos ar modernizētiem un Pasaules Tirdzniecības organizācijas noteikumiem atbilstošiem instrumentiem negodīgas tirdzniecības prakses un tirgus izkropļojumu apkarošanai.

Turpinājies aktīvs darbs pie ES – Japānas brīvās tirdzniecības nolīguma ar mērķi sarunas noslēgt līdz 2017. gada beigām. ES turpina sarunas par divpusējiem tirdzniecības nolīgumiem arī ar Tunisiju, Filipīnām, *Mercosur* valstīm (Brazīlija, Argentīna, Urugvaja, Paragvaja), Indonēziju, Meksiku. Gada vidū varētu tikt uzsāktas sarunas ar Austrāliju un Jaunzēlandi, kā arī ar Čīli par esošā tirdzniecības nolīguma modernizēšanu. Ir uzsāktas sarunas starp EP un Padomi par priekšlikumu tirdzniecības aizsardzības instrumentu modernizācijai. Padomē notiek darbs pie mandāta sarunām ar EP par grozījumiem ES antidempinga aprēķināšanas metodoloģijā.

*Banku savienība*

Eiropadome atkārtoti norādīja uz Banku savienības izveides svarīgumu atbilstoši 2016. gada jūnijā Ekonomikas un finanšu padomē (ECOFIN) apstiprinātajai ceļa kartei.

Padomē turpinājies darbs pie priekšlikumu pakotnes risku mazināšanas un risku dalīšanas pasākumiem ES banku sistēmā, kas vērsti uz jaunāko starptautisko banku uzraudzības un noregulējuma standartu ieviešanu ES regulējošā ietvarā, kā arī banku sektora stabilitāti un noturību papildus veicinošu pasākumu noteikšanu. Tehniskajā līmenī turpinājies darbs arī pie Eiropas noguldījumu apdrošināšanas sistēmas izveides priekšlikuma.

**Drošība un aizsardzība**

Ārējās drošības un aizsardzības jomā Eiropadome uzsvēra nepieciešamību ātrāk un ar vēl lielāku apņēmību turpināt darbu atbilstoši decembra Eiropadomē nolemtajam, lai Eiropa spētu aizsargāt savus pilsoņus un veicināt mieru un stabilitāti kaimiņu reģionos.

Saskaņā ar š. g. 6. marta Ārlietu padomē pieņemto lēmumu faktiski ir pabeigts darbs pie Militārās plānošanas un īstenošanas struktūras ES Militārā štāba ietvaros izveides modalitātēm. Padomē turpinājies darbs pie Pastāvīgas strukturētās sadarbības izveides, aizsardzības koordinētā pārskata izveidošanas un civilo spēju attīstības jautājumiem. Uzsāktas diskusijas par ES Kaujas grupu nostiprināšanu. EK turpinājusi konsultācijas ar dalībvalstīm par Eiropas Aizsardzības rīcības plāna priekšlikumu.

Iekšējās drošības jomā Eiropadome aicināja likumdevējus līdz 2017. gada jūnijam vienoties par priekšlikumu ieceļošanas/izceļošanas sistēmas izveidei, kā arī paātrināt darbu pie priekšlikuma Eiropas Ceļošanas informācijas un autorizācijas sistēmas (turpmāk – ETIAS) izveidei.

EP un Padome 23. martā uzsāka sarunas par priekšlikumu ieceļošanas/izceļošanas sistēmas izveidei. Savukārt pie priekšlikuma ETIAS izveidei ir turpinājies darbs Padomē. Maltas prezidentūras mērķis ir līdz jūnijam panākt vienošanos Padomē par priekšlikumu.

**Migrācija**

Eiropadome pauda apņemšanos ieviest 3. februārī Maltā pieņemto deklarāciju par migrācijas ārējiem aspektiem. Tika apliecināta gatavība saglabāt modrību attiecībā uz nozīmīgākajiem migrācijas ceļiem. Eiropadome vērsa uzmanību uz nepieciešamību turpināt darbu atgriešanas un atpakaļuzņemšanas jomās. Tāpat valstu un valdību vadītāji aicināja turpināt darbu, lai gūtu ātrus rezultātus visos visaptverošas migrācijas politikas aspektos, tostarp nolūkā panākt konsensu par ES patvēruma politiku pašreizējās ES prezidentūras laikā.

Maltas deklarācijas ieviešana notiek saskaņā ar prezidentūras izstrādātu rīcības plānu, kurā identificēti konkrēti veicamie pasākumi ar mērķi mazināt migrācijas spiedienu Centrālās Vidusjūras migrācijas ceļā. Tas ir īpaši aktuāli, ņemot vērā, ka šis ir prioritārais migrācijas ceļš uz Eiropas Savienību[[1]](#footnote-2).

Rezultātus turpina sniegt ES-Turcijas vienošanās – migrantu skaits, kas no Turcijas pa Vidusjūras austrumu migrācijas ceļu ierodas Grieķijā, ir ievērojami samazinājies[[2]](#footnote-3). Saskaņā ar vienošanos tiek īstenotas atgriešanās procedūras un sīriešu pārvietošana no Turcijas. Ir palielināta iesaistīto ES aģentūru kapacitāte, lai sniegtu atbalstu Grieķijai. Bēgļu atbalsta mehānisma Turcijai ietvaros no kopējā finansējuma 3 mljrd. EUR[[3]](#footnote-4) (2016.-2017. gadā) līdz 2017. gada 31. martam EK ir pieņēmusi lēmumus kopsummā par 2,2 mljrd. EUR piešķiršanu, savukārt līgumi ir noslēgti par 1,5 mljrd. EUR.

Lai nodrošinātu kontroli uz ES ārējām robežām, īpaša uzmanība tiek pievērsta Eiropas Robežu un krasta apsardzes aģentūras (turpmāk – FRONTEX) darbības nodrošināšanai. Kopš 2017. gada februāra kopējās operācijās uz atsevišķiem ES ārējās robežas posmiem tika izvietoti 1 350 robežsargi. Kopš 2017. gada sākuma ar FRONTEX atbalstu ir atgriezti vairāk nekā 2 000 migranti.

Lai gūtu ātrus rezultātus nelegālās migrācijas novēršanā un nelegālo migrantu atgriešanā, turpinās migrācijas partnerību īstenošana ar piecām prioritārām valstīm – Etiopiju, Mali, Nigēru, Nigēriju un Senegālu, kas ir galvenās migrantu izcelsmes un tranzīta valstis Āfrikā. Padomē, balstoties uz  EK 2. marta pārskatīto Rīcības plānu atgriešanas jomā un attiecīgajām rekomendācijām dalībvalstīm,  turpinājušās diskusijas par priekšlikumiem efektīvas atgriešanas nodrošināšanai, pievēršot uzmanību gan iekšējiem, gan ārējiem aspektiem. Īpaša uzmanība tiek veltīta jautājumam par to, kā  rīkoties situācijās, kad trešās valstis nesadarbojas atgriešanas jomā.

Tāpat ir turpinājies darbs pie Kopējās Eiropas patvēruma sistēmas reformas priekšlikumiem, t.sk. diskusijas par priekšlikumiem atbildības un solidaritātes principu piemērošanai.

1. **Eiropas Komisijas sniegta informācija par tās turpmāko darbu saistībā ar “Balto grāmatu” par ES nākotni**

EK informēs par līdz šim notikušajām un turpmāk plānotajām diskusijām “Baltās grāmatas” par ES nākotni apspriešanā.

Š.g. 1. martā publicētajā “Baltajā grāmatā” EK piedāvā 5 turpmākos ES attīstības scenārijus līdz 2025. gadam:

1. “Turpināt kā līdz šim” – ES koncentrējas uz esošās reformu programmas īstenošanu un uzlabošanu saskaņā ar EK 2014. gada pamatnostādnēm un Bratislavas deklarāciju.
2. “Tikai un vienīgi ES Vienotais tirgus” – ES koncentrējas uz dažu Vienotā tirgus aspektu – preču un kapitāla – padziļināšanu.
3. “Tie, kuri vēlas vairāk, dara vairāk” – ES turpina, kā līdz šim, taču jomās, kur dažas dalībvalstis vēlas darīt vairāk, tās veido ieinteresēto valstu koalīcijas.
4. “Darīt mazāk, bet efektīvāk” – ES vienojas koncentrēt uzmanību un ierobežotos resursus uz mazāk jomām, kurās ES līdz ar to var darboties ātrāk un izlēmīgāk. Tiek paredzēti arī spēcīgāki instrumenti, lai ES varētu ieviest kopējos lēmumus.
5. “Darīt daudz vairāk kopā” - dalībvalstis dažādās jomās nolemj, ka tām būs vairāk kopīgu pilnvaru un resursu un ka tās pieņems vairāk kopīgu lēmumu. Līdz ar to sadarbība paplašinās un padziļinās.

Tuvāko mēnešu laikā EK plāno publicēt pārdomu dokumentus par dažādām jomām. Pirmais pārdomu dokuments par sociālo dimensiju ir publicēts š. g. 26. aprīlī. Tajā, ņemot vērā “Baltajā grāmatā” aprakstītos scenārijus, tiek aplūkoti trīs varianti: (1) sociālā dimensija tikai tik daudz, cik nepieciešams brīvai darbaspēka kustībai; (2) tie, kuri vēlas darīt vairāk, dara vairāk sociālajā jomā; (3) dalībvalstis padziļina sociālo dimensiju ES – 27 valstu formātā.

Pārdomu dokumenta publicēšana par globalizācijas procesu izmantošanu veidā, kas rada ieguvumus, plānota šā gada 10. maijā. Pārdomu dokuments par Ekonomikas un monetārās savienības padziļināšanu plānots līdz šā gada maija beigām, par Eiropas aizsardzības nākotni līdz šā gada 7. jūnijam, par ES finanšu nākotni līdz šā gada jūnija beigām.

Gatavojot pārdomu dokumentus, notiek diskusijas starp institūcijām un ES dalībvalstīm. EK plāno rīkot diskusijas ar dalībvalstu nacionālajiem parlamentiem un reģionos. Diskusiju rezultātā iegūtos secinājumus EK priekšsēdētājs iekļaus savā ikgadējā runā par situāciju ES. Savukārt Eiropadome decembrī varētu pieņemt secinājumus. Šī procesa mērķis ir panākt vienotu izpratni par ES turpmāko attīstību.

Latvijas nostāja: Latvijas interesēs ir panākt visplašāko iespējamo dalībvalstu atbalstu un vienotību ES projekta tālākai attīstībai. Latvija vēlas saglabāt līdzšinējā ES integrācijā sasniegto, tāpēc Latvijas interesēs nebūtu reducēt ES sadarbību tikai uz Vienoto tirgu. Latvija redz ES kā spēcīgu nacionālu valstu savienību. Tas neizslēdz Latvijas atvērtību diskutēt, izvērtēt un lemt par integrācijas padziļināšanu vai paplašināšanu atsevišķās ES darbības jomās. Latvijas ieskatā ir jādod iespēja tām dalībvalstīm, kas vēlas attīstīt dziļāku sadarbību, to īstenot. Būtiski, lai šāda sadarbība tiek īstenota ES Līgumu ietvaros un ir atvērta citu dalībvalstu dalībai. Latvija izvērtēs jebkuru šādu iespēju dalībai, balstoties uz nacionālajām interesēm. Latvija uzskata, ka ES turpmāk saturiski jākoncentrējas uz trīs jomām – vērtību aizstāvību, iekšējās un ārējās drošības stiprināšanu, kā arī labklājības veicināšanu, t.sk. ES konverģenci.

**2. Latvijas delegācija ES Vispārējo lietu padomes 2017. gada 16. maija sanāksmē**

Delegācijas vadītājs: Sanita Pavļuta-Deslandes, vēstniece, pastāvīgā pārstāve ES.

Delegācijas dalībnieki: Kristīne Našeniece, Ārlietu ministrijas ES politiku un koordinācijas departamenta direktore;

                                               Kristīne Stepa, pirmā sekretāre, Antici, Latvijas Republikas Pastāvīgās pārstāvniecības Eiropas Savienībā COREPER II departaments.

Iesniedzējs: Ārlietu ministrs Edgars Rinkēvičs

Vīza: Valsts sekretārs Andrejs Pildegovičs

Sāre, 67015929

anda.sare@mfa.gov.lv

1. Šogad līdz š.g. 26. aprīlim pa Centrālās Vidusjūras migrācijas ceļu Itālijā ir ieceļojuši 36 883 nelegālie migranti, kas ir par 40% vairāk nekā šajā pašā periodā 2016. gadā. Starptautiskās Migrācijas organizācija, “Migrācijas plūsmas – Eiropa”: <http://migration.iom.int/europe/> [↑](#footnote-ref-2)
2. Šogad līdz 26. aprīlim Grieķijā ieceļoja 5 403 migranti (2016. gadā kopumā ieradās 176 654). Starptautiskās Migrācijas organizācija, “Migrācijas plūsmas – Eiropa”: <http://migration.iom.int/europe/> [↑](#footnote-ref-3)
3. Bēgļu atbalsta mehānisms Turcijai paredz finansējuma mobilizēšanu 3 mljrd. EUR apmērā 2016.-2017. gadā. ES dalībvalstu kopējais divpusējo iemaksu apjoms sastādīs 2 mljrd. EUR, ES budžeta daļas apjoms - 1 mljrd. EUR*.* [↑](#footnote-ref-4)